31987R3906
L 370/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 3906/87 AL CONSILIULUI
din 22 decembrie 1987
de modificare a Regulamentului (CEE) nr. 2759/75 privind organizarea comună a piețelor în sectorul cărnii de porc și a Regulamentului (CEE) nr. 2766/75 de stabilire a listei de produse prin care se stabilesc prețurile tampon și de adoptare a normelor de stabilire a prețurilor tampon la porcii sacrificați
CONSILIUL UNIUNII EUROPENE,
având în vedere Tratatul de instituire a Comunității Economice Europene, în special articolele 42 și 43,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât Comunitatea este parte contractantă a convenției internaționale privind sistemul armonizat de desemnare și codificare a mărfurilor, numit în continuare „sistem armonizat”, care înlocuiește convenția din 15 decembrie 1950 privind Nomenclatorul de clasificare a mărfurilor în tarifele vamale;
întrucât Regulamentul (CEE) nr. 2658/87 al Consiliului (3) a instituit, începând cu 1 ianuarie 1988, pe baza Nomenclaturii sistemului armonizat, o Nomenclatură Combinată de mărfuri care va respecta pe de o parte exigențele Tarifului Vamal Comun și cele ale statisticii comerțului exterior al Comunității;
întrucât, prin urmare, ar trebuie să se formuleze denumirea mărfurilor și numerotarea tarifară care figurează în Regulamentul (CEE) nr. 2759/75 (4), astfel cum a fost modificat ultima dată prin Regulamentul (CEE) nr. 1475/86 (5), în conformitate cu termenii Nomenclaturii Combinate, bazată pe sistemul armonizat;
întrucât anumite făinuri și pulberi comestibile din carne sau din organe sunt clasate în sub-poziții ale poziției 02.06 ale Tarifului Vamal Comun actualmente în vigoare, care sunt incluse în Regulamentul (CEE) nr. 2759/75; întrucât în Nomenclatura Combinată, din motive de simplificare, a fost stabilită o singură poziție care cuprinde toate făinurile și pulberile comestibile din carne sau din organe; trebuie ca aceste făinuri și pulberi să fie menționate în Regulamentul (CEE) nr. 805/1968 al Consiliului din 27 iunie 1968, privind organizarea comună a piețelor în sectorul cărnii de vită (6), astfel cum a fost modificat ultima dată prin Regulamentul (CEE) nr. 3905/87 (7); întrucât ele nu mai pot face obiectul Regulamentului (CEE) nr. 2759/1975;
întrucât grăsimile de oase și de deșeuri de porc care nu figurează în anexa II la tratat sunt exceptate de la aplicarea dispozițiilor agricole ale acestuia, deși ele se aplică osânzei și altor grăsimi de porc obținute din alte părți ale animalului; întrucât în sistemul armonizat, grăsimile de oase și de deșeuri sunt clasate în aceeași poziție în Nomenclatură ca și osânza și alte grăsimi de porc; întrucât datorită dezvoltării tehnologiei de procesare a grăsimilor animale este imposibil să se facă distincție între grăsimile de oase și de deșeuri și osânza și celelalte grăsimi care provin de la animale din specia porcină; întrucât din această cauză este necesar să se extindă și la grăsimile de oase și de deșeuri de animale din specia porcină măsurile privind schimburile cu terțe țări și normele de comercializare adoptate pentru osânză și alte grăsimi de porc;
întrucât produsele omogenizate din carne, organe sau sânge, produsele din sânge animal și pastele făinoase umplute cu un conținut în greutate mai mare de 20 % cu cârnați, cârnăciori și produse similare, carne sau organe, inclusiv grăsimi, pot să fie clasate, în conformitate cu caracteristicile lor esențiale, în diverse sub-poziții ale poziției 16.02 din Tariful Vamal Comun actualmente în vigoare; întrucât în Nomenclatura combinată, sub-poziții speciale au fost stabilite pentru a cuprinde toate produsele omogenizate, produsele din sânge de orice animal și pastele făinoase umplute cu un conținut în greutate mai mare de 20 % cârnați, cârnăciori și produse similare, carne sau organe din toate speciile, inclusiv grăsimi de orice natură sau origine; întrucât ar trebui ca produsele menționate anterior care sunt incluse în sub-poziții din Nomenclatura combinată să fie menționate în Regulamentul (CEE) nr. 2759/75;
întrucât formularea denumirilor mărfurilor și a numerotărilor tarifare în conformitate cu Nomenclatura Combinată necesită adaptarea, între altele, a Regulamentului (CEE) nr. 2766/75 (8), astfel cum a fost modificat ultima dată prin Regulamentul (CEE) nr. 1905/83 (9), precum și a Regulamentului (CEE) nr. 2767/75 al Consiliului din 29 octombrie 1975, de stabilire a normelor generale privind sistemul denumit sistemul produselor pilot și derivate permițând fixarea sumelor suplimentare în sectorul cărnii de porc (10), astfel cum a fost modificat ultima dată prin Regulamentul (CEE) nr. 1906/83 (11); întrucât aplicarea Regulamentului (CEE) nr. 2767/75 nu mai reflectă realitatea economică în materie de fixare a sumelor suplimentare; întrucât ar trebui, în consecință, să se stabilească prețuri tampon pentru toate produsele prevăzutee de Regulamentul (CEE) nr. 2759/75 și să se abroge Regulamentul (CEE) nr. 2767/75;
întrucât numeroase regulamente din sectorul cărnii de porc trebuie adaptate pentru a se ține seama de utilizarea noii Nomenclaturi; întrucât, în temeiul articolului 15 din Regulamentul (CEE) nr. 2658/87, se pot efectua numai modificările cu caracter pur tehnic; întrucât, în consecință, trebuie să se prevadă că toate celelalte adaptări ale regulamentelor Consiliului și ale Comisiei privind organizarea comună a piețelor în sectorul cărnii de porc se efectuează în conformitate cu procedura prevăzută la articolul 24 din Regulamentul (CEE) nr. 2759/75, cu condiția ca aceste adaptări să fie rezultatul exclusiv al introducerii sistemului armonizat,
ADOPTĂ PREZENTUL REGULAMENT:
Articolul 1
Regulamentul (CEE) nr. 2759/75 se modifică după cum urmează:
1.
La articolul 1, alineatul (1) se înlocuiește cu următorul text:
„(1) Organizarea comună a piețelor în sectorul cărnii de porc presupune un regim al prețurilor și a schimburilor și se referă la următoarele produse:
Cod NC
Denumirea mărfurilor
(a) ex 0103
Animale vii domestice din specia porcină, altele decât reproducătorii de rasă pură
(b) ex 0203
Carne de animale domestice din specia porcină, proaspătă, refrigerată sau congelată
ex 0206
Organe comestibile din specia porcină domestică, altele decât cele pentru fabricarea produselor farmaceutice, proaspete, refrigerate sau congelate
ex 0209 00
Grăsime fără părți slabe și grăsime de porc netopită, proaspătă, refrigerată, congelată, sărată sau în saramură, uscată sau afumată
ex 0210
Carne și organe comestibile din specia porcină domestică, sărate sau în saramură, uscate sau afumate
1501 00 11
1501 00 19
Osânză și alte grăsimi de porc, topite, chiar și presate sau extrase cu ajutorul solvenților
(c) 1601 00
Cârnați, cârnăciori și produse similare din carne, organe sau sânge; preparate alimentare pe baza acestor produse
1602 10 00
Preparate omogenizate din carne, organe sau sânge
1602 20 90
Preparate și conserve de ficat de la toate animalele altele decât gâsca sau rața
1602 41 10
1602 42 10
1602 49 11 la 1602 49 50
Alte preparate și conserve care conțin carne sau organe din specia porcină domestică
1602 90 10
Preparate din sânge de la orice animal
1602 90 51
Alte preparate și conserve care conțin carne sau organe din specia porcină domestică
1902 20 30
Paste făinoase umplute (chiar și fierte sau preparate în alt mod) care conțin în procent de peste 20 % cârnați, cârnăciori sau produse similare, carne și organe de la toate speciile, inclusiv grăsimi de orice natură și de orice origine”
2.
La articolul 3, paragraful al treilea se înlocuiește cu următorul text:
„Achizițiile efectuate de către organismele de intervenție se referă la carcase și semi-carcase, proaspete sau refrigerate de la sub-poziția 0203 11 10 din Nomenclatura combinată și pot să fie și de piept (cu slănină), proaspăt sau refrigerat de la sub-poziția ex 0203 19 15 și slănină proaspătă sau refrigerată de la sub-poziția ex 0209 00 11.”
3.
Articolul 10 se modifică după cum urmează:
(a)
La alineatul (2), litera (b) se înlocuiește cu următorul text:
„(b)
un al doilea element egal cu 7 % din prețul mediu de ofertare determinat pe baza importurilor efectuate în cursul a douăsprezece luni anterioare datei de 1 mai din fiecare an. Cu toate acestea, procentul respectiv este egal cu 10 pentru produsele care sunt la poziția ex 1602 și ex 1902.
Acest element se stabilește o dată pe an pentru o perioadă de douăsprezece luni care începe la 1 august.”
(b)
Alineatul (3) se înlocuiește cu următorul text:
„(3) Prin derogare de la alineatele (1) și (2), pentru produsele de la sub-poziția 0206 30 21, 0206 30 31, 0206 41 91, 0206 49 91, 1501 00 11, 1601 00 10 și 1602 20 90, pentru care rata taxei vamale a fost consolidată în cadrul Acordului general pentru tarife și comerț (GATT), prelevările se limitează la sumele rezultate din această consolidare.”
4.
Articolul 12 se modifică după cum urmează:
(a)
Alineatul (3) se înlocuiește cu următorul text:
„(3) În ceea ce privește produsele vizate la articolul 1 alineatul (1) altele decât porcii tăiați, prețurile-tampon sunt derivate din prețul-tampon al porcilor tăiați în funcție de raportul fixat pentru aceste produse conform articolului 10, alineatul (4).”
(b)
la alineatul (4), a doua liniuță se elimină.
5.
Articolul 13 se modifică după cum urmează:
(a)
la alineatul (1), al doilea paragraf se elimină;
(b)
Alineatul (4) se elimină.
Articolul 2
Articolul 1 și anexa la Regulamentul (CEE) nr. 2766/75 se abrogă.
Articolul 3
Regulamentul (CEE) nr. 2767/75 se abrogă.
Articolul 4
Comisia procedează conform procedurii prevăzute la articolul 24 din Regulamentul (CEE) nr. 2759/75, la efectuarea adaptărilor care trebuie aduse regulamentelor Consiliului sau ale Comisiei privind organizarea comună a piețelor în sectorul cărnii de porc și care decurg din aplicarea articolului 1.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Articolele 1-3 se aplică de la data de 1 ianuarie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1987.